Høyskolen Kristiania

Norsk Korrespondenceskole (NKS)

Den 4. oktober 1914 begynte Ernst G. Mortensen en ny form for undervisning i Norge, ved korrespondanse. Norsk Korrespondenceskole ble i løpet av få år landets største skole i antall elever. Det første året hadde skolen 125 elever. 15 år senere hadde skolen 9000 elever, og kurs innenfor ca. 40 fagområder.
I 1939 ble Ernst G. Mortensen utnevnt til ridder av St. Olavs orden. NKS samarbeidet på denne tiden med folkeopplysningsbevegelsen, Voksenopplæringen i Forsvaret, handelsflåten og skolepolitiske myndigheter. Virksomheten ble regulert med Lov om brevskular i 1948.
NKS ble selveiende, ideell stiftelse, ved en donasjon fra Mortensenfamilien i 1976. «Kombinert undervisning» – brevkurs kombinert med lokalundervisning – får et enormt omfang på 1970- og 1980-tallet, og NKS hadde opptil 70.000 nye elever i året mot slutten av 1980-tallet.

NKS Høgskole

I 1986 ble det etablert en fjernundervisningsbasert elektronisk høyskole, NKS Høgskole, som fikk offentlig godkjenning i 1987. NKS satset på fjernundervisning på høyskolenivå fra tidlig på 1980-tallet, delvis gjennom samarbeid med eksisterende høyskoler og noen år senere med egen høyskole.
Fra 1993 ble stiftelsen utvidet med nye virksomheter. Først MI-Gruppen. med blant annet Merkantilt Institutt (MI) og Institutt for Høyere Markedsføring (IHM) i 1993, og Norsk Reiselivshøyskole (NRH) i 1999. Stiftelsen tar på samme tid markedsnavnet NKS-Gruppen. Skolene ble samlokalisert på Bislett Høyskolesenter fra 1995.

Campus Kristiania

Alle skolene flyttet i 2005 til Kirkegata i Oslo, og Campus Kristiania erstattet navnet NKS-Gruppen. MI ble godkjent fagskole og ble delt i to: Norges Kreative Fagskole og Norges Merkantile Fagskole. NKS drev nettstudier på høyskolenivå.

Strategiske nyvinninger

Markedshøyskolen, NKS Høyskolenes nye navn fra 2008, blir en offentlig akkreditert høyskole. Norges Kreative Fagskole er Norges ledende private fagskole. NKS Nettstudier er i god vekst fra 2007, med en anerkjent posisjon som nettskole. Stiftelsen innlemmer Aktiv Læring i 2009 og Akupunkturhøyskolen i 2010.

Høyskolen Campus Kristiania

Fra og med 6. juni 2012 er hele Campus Kristiania en samlet høyskole. Markedshøyskolen, Norges Kreative Fagskole og Norges Helsehøyskole organiseres som fakultet, mens NKS Nettstudier og Aktiv Læring forsetter som virksomheter. Campus Kristiania har nå faglig fullmakt til å opprette bachelorstudier uavhengig av fagområder.

100-års jubileum

Høsten 2014 kan Høyskolen Campus Kristiania se tilbake på 100 år med kontinuerlig skoledrift og fremover mot en stadig sterkere posisjon i norsk utdanning.

Høyskolen Kristiania

Styret ved Høyskolen Campus Kristiania besluttet å slå sammen alle skolene til ett felles skolenavn, Høyskolen Kristiania. Markedshøyskolen, Norges Kreative Høyskole, Norges Helsehøyskole, NKS Nettstudier og Høyskolen Campus Kristiania heter fra 2016 Høyskolen Kristiania. Navnet ble til etter en bred og involverende prosess med selskapet Snøhetta, hvor alle ansatte ved høyskolen bidro. Du kan lese mer om prosessen rundt navnebyttet på merkevarebloggen «Nytt skolenavn».

Fra breddehøyskole til arbeidslivsuniversitet

Styret ved Høyskolen Kristiania besluttet i 2016 at vår ambisjon mot 2030 skulle være universitetsstatus, og at vi skal bli Norges første private arbeidslivsuniversitet.

Fra 7.300 til 9.000 studenter

29. mars 2017 kjøpte Høyskolen Kristiania alle aksjene i Westerdals Oslo ACT fra Anthon B. Nilsen AS. Høyskolen Kristiania vokste fra 7.300 til 9.000 studenter.

Styret

Styret er stiftelsens øverste besluttende og utøvende organ, og representerer stiftelsen utad. Styret skal lede og føre tilsyn med stiftelsens faglige og økonomiske virksomhet, og påse at den er i samsvar med formålet. Administrerende direktør er daglig leder av stiftelsen og representerer stiftelsen utad i alle saker som hører inn under den daglige ledelse.

Rådsforsamlingen

Rådsforsamlingen utpeker en statsautorisert revisor til å revidere stiftelsens regnskaper, samt godkjenner årsregnskap og årsberetning. Rådsforsamlingen har til enhver tid rett til å undersøke om stiftelsen forvaltes i samsvar med stiftelsens statutter og med lover og forskrifter, og om stiftelsens midler er anbrakt på betryggende måte.

Stiftelsen

Høyskolen Kristiania er en selveiende stiftelse, Ernst G Mortensens Stiftelse, opprettet ved donasjon fra Ernst G. Mortensens arvinger i form av et gavebrev datert 4. oktober 1976.
Stiftelsens midler brukes i sin helhet til å realisere stiftelsens formål som er å bevare, videreutvikle og drive til det beste for samfunnet som undervisnings- og kulturinstitusjon, og videreføre grunnleggerens idé om at alle skal gis større muligheter for utdanning og personlig utvikling.

Studentliv

Karrieresenteret driver veiledning for karriere og videre studier.
Studentunionen ved Høyskolen Kristiania (SHK) er skolens studentdemokrati og studentforening. Studentforeningen er en religiøst og politisk uavhengig interesseorganisasjon som drives av og for studentene. Formålet med Studentunionen er å fremme studentenes interesser overfor stiftelsen, det offentlige, næringslivet og samfunnet. Studentunionen har i overkant av 3300 medlemmer. Studentunionen arrangerer faglige og sosiale arrangementer. I Oslo driver SHK studentpuben Hvelvet, som ligger i Oslos eldste bankhvelv i kjelleren på høyskolen.